
Adriana Herrera

En unik perle

Oversatt av Lena M. Bakke

MINISERIE: EN SÅPEOPERA


Brennende lidenskap og dramatikk er en garanti når vi følger et familiedynasti som lever livet i rampelyset. Dette er del to i miniserien En såpeopera.

Kjære leser.

Takk for at du kommer inn i Sambrano Studios-serien og denne store, tapre og lidenskapelige latinamerikanske familien.

Denne andre historien følger Perla Sambrano, familiens yngstedatter, når hun får en ny sjanse til å finne kjærligheten med mannen som en gang knuste hjertet hennes.

I En unik perle snør Perla inne, i Hollywood-hjerteknuseren Gael Montez’ luksuriøse hus i Hamptons. Perla og Gael har en forhistorie, og alt topper seg når de må late som de er sammen for hans families skyld. Men ingenting er falskt når det kommer til følelsene som de skjuler for hverandre.

God lesning!

Adriana

«Jeg er lei av å spille den samme karakteren», brummet Gael Montez da han bladde gjennom manuset som Manolo, manageren og onkelen hans, hadde bedt ham kikke på. «Er det ikke noe annet jeg kan spille enn ’ubestemmelig etnisk fyr’ i superheltfilmer?»

«Ubestemmelig etnisk fyr-roller i velfinansierte storfilmer finansierer et godt liv», svarte onkelen med den irettesettende tonen som irriterte Gael voldsomt. «Ingen grunn til å rynke på nesen over Space Squadron-penger, mijo», fortsatte Manolo. «Og her får du hovedrollen, pluss anerkjennelse som produsent. Du er bare i dårlig humør på denne årstiden.» Den eldre mannen løftet champagneglasset som et signal til flyverten. Gael så frustrert vekk, onkelen hadde rett i begge deler. Hans nåværende rolle, i en av de mest populære filmseriene noensinne, var alles drømmejobb, og han hatet julen.

Vel, ikke hatet direkte, men den vekket minner han helst ville glemme. Og han måtte ta på seg en munter maske innen de landet, for aldri om han ville ødelegge morens yndlingshøytid. Ikke etter det året hun hadde hatt.

«Jeg er ikke i dårlig humør.» Det fikk søsteren hans, Gabi, til å snøfte.

«Du er alltid gretten i desember, señor Grinchen.»

Gael flekket tenner mot søsteren. Hun elsket å kommentere det lite festlige humøret hans rundt høytidene, så vel som alle andre ’holdninger’ som hun mente var feil ved ham. Gabi levde for å mase på ham. «Jeg er bare sliten», sukket han og følte det. Dødssliten og tom på en måte som begynte å bekymre ham. Det var som om han hadde blitt helt tom for følelser det siste året. Han gjorde jobben sin, og gjorde den godt, for Gael stilte alltid høye krav til seg selv og leverte aldri mindre enn hundre prosent. Han klarte bare ikke å bli opprømt over noe nå for tiden. Kanskje han var utbrent. Etter at han sluttet i en kritikerrost TV-serie fem år tidligere, hadde han jobbet konstant. Tilbudene begynte bare å strømme inn. Ettersom han ble oppdratt av en enslig mor som måtte slite for å skaffe mat på bordet, vurderte Gael aldri å takke nei til en jobb. Kanskje han trengte en pause.

Han hadde i det minste de neste ti dagene.

Produksjonsplanen til den nyeste Space Squadron-filmen, hvor Gael spilte en brun fyr med superkrefter, ga skuespillerne og de øvrige ansatte fri i julen. Og derfor var Gael, Gabi og onkelen hans på vei fra Los Angeles til huset hans i Hamptons, hvor moren og resten av familien skulle tilbringe julen. Han så frem til å slippe å være ’på’ for kameraenes skyld døgnet rundt.

Han var ingen utakknemlig drittsekk. Han visste hvor heldig han var som hadde nådd så langt. Du var ikke lenge i Hollywood som latinamerikansk skuespiller, før du merket at det ikke var så mange andre. For ikke å snakke om å få rolle i en av de mest innbringende filmseriene i bransjen. På papiret levde han ut drømmen. Profilen hans styrket seg for hver av filmene han spilte i, og han kunne forsørge hele familien sin.

Men etter fem år med film etter film hvor kulturen hans ikke så ut til å ha noen betydning, lengtet han etter et prosjekt som kunne vise en annen side av ham. Et par av de andre filmstjernene i Squadron, Tanusha, en malaysisk skuespillerinne som spilte den han var forelsket i, og Kwaw, en ghanesisk skuespiller som også var en venn, hadde advart Gael mot å bli satt i bås som ’sexy etnisk fyr’. Kwaw hadde allerede flere indieprosjekter på gang før neste Squadron-filming, og Tanusha regisserte en dokumentar om følgene av klimaforandringer i hjemlandet.

Mens Gael leste manus for flere filmer som kun krevde at han strammet musklene og så pen ut. Han slengte manuset på bordet og tok en svelg av champagnen. «Jeg er ikke interessert i denne, Manolo.»

«Så du i det hele tatt på åpningstilbudet? Det er en flott mulighet.»

«Jeg har aldri hørt om dette produksjonsselskapet, manusforfatterne eller regissøren. Ser ut som en gjeng studentbrødre, som vil prøve å tjene penger på å etterligne Marvel-filmene.» Det kom fra Gabi som de siste tre årene hadde jobbet som Gaels PR-rådgiver. Det var en latinamerikansk klisjé at familien jobbet for ham, men søsteren var veldig dyktig og hadde et godt øye for hva han burde jobbe med eller ikke.

«Gabi, jeg setter pris på meningen din, men jeg har gjort dette mye lenger enn deg. Jeg har vært med broren din fra den gangen han ikke engang fikk komme på prøvespilling.»

Manolos bistre stemme irriterte Gael. Han elsket onkelen og var takknemlig for støtten i årenes løp. Men noen ganger oppførte Manolo seg som om Gaels evner og talent var tilfeldig. Som om Gael ikke hadde jobbet vettet av seg med to jobber samtidig som han gikk på teaterskolen. Eller som om Gael ikke løp fra prøvespilling til prøvespilling fra han var atten til han endelig fikk en sjanse siste året på universitetet. Og det hadde ikke skjedd takket være Manolo, det skjedde fordi … vel, det var ikke noe Gael ville terpe på, ikke hvis han skulle være i bedre humør når han møtte moren. Det betød ingenting lenger. Det som betød noe, var Manolos arroganse.

Gael snudde seg mot søsteren. Han pekte på haugen med manus. «Hvilket prosjekt synes du jeg burde velge?»

«Ingen i den haugen», svarte Gabi. «Gael, du er på et godt sted i karrieren. Både når det gjelder penger og jobb. Du kan ta deg råd til et prosjekt du føler for.» Det fikk Manolo til å hånflire, men Gabi overså ham.

Hun var mer uformelt kledd i dag. De sedvanlige designerdraktene var erstattet av Gucci-sko og en treningsdress, Prada-treningsdress, men allikevel uformelt for henne. De var tvillinger, men Gabi lignet på moren deres. Hun var kort og formfull, mens Gael var høy og muskuløs. Han hadde arvet sin fars bronsefargede hud og grønne øyne, så vel som høyden. Gael var nærmere en-nitti høy og sørget alltid for å være Hollywood-hjerteknuser-veltrent. Det var en del av jobben.

Det Gabi manglet i høyde, gjorde hun opp for ved å være beintøff, og søsteren tok sjelden feil når det gjaldt de riktige valgene for karrieren hans. Enten Manolo likte det eller ei, hadde Gabi instinkt for dette.

Søsteren jobbet hardt og visste hva som skjedde i bransjen. Manolo var mer fokusert på pengene, på det som ga familien økonomisk trygghet. Begge elsket jobbene sine, og jobbene deres var avhengig av at Gael hadde jobber.

Og det betød at han til sjuende og sist alltid tok valget som garanterte ham og familien trygghet. Det hadde kostet ham mye i årenes løp, men han var realistisk, og når folk var avhengig av deg, fikk du ikke alltid det du ønsket. Gael trodde han hadde forsont seg med det, men det siste året var han ikke lenger like entusiastisk. Å takke ja til alle lukrative tilbud, drepte lidenskapen. Han trengte noe som kunne vekke kjærligheten han alltid hadde følt for skuespill, igjen. I teorien hadde han alt en latinamerikansk skuespiller kunne be om, men allikevel følte han seg … utilfreds.

Tidligere hadde ingenting føltes viktigere enn karrieresuksess. Da han hadde tatt valg som kunne virke hjerteløse, for å fortsette på veien han hadde valgt.

«Hører du meg, Gael?» Søsterens stemme rev ham ut av tankene.

«Beklager, hva sa du?»

«Ryktene sier at Violeta Torrejos akkurat har signert kontrakt for en historisk TV-serie om Francisco Rios og hans kone. Om tiden deres på Harvard.» Gael fulgte med da han hørte om den puertoricanske frihetsforkjemperen som var en av heltene hans. «De leter fortsatt etter en skuespiller til den mannlige hovedrollen.» Gael satte seg opp, straks mer entusiastisk enn han hadde vært et sekund tidligere.

«No eso, no. Jeg sa til dem at den rollen ikke er rett for deg, og …» Manolo protesterte, men Gael holdt opp hånden, irritert fordi Manolo hadde takket nei til prosjektet uten å spørre ham først.

«Tio, esperate.» Han så på tvillingsøsteren. «Fortell.»

Gabi smilte kaldt til onkelen før hun bladde på mobilen sin. «Den heter The Liberator and His Love. Serieskaperen er Pedro Galvañes.»

Det var et godt tegn. Galvañes’ prosjekter tiltrakk seg ofte mye oppmerksomhet. «De har gitt Jasmine Lin Rodriguez rollen som Claudia Mieses», sa Gabi med blikket på telefonen. Gael ble enda mer opprømt. Han kjente Jasmine og visste at hun ikke takket ja til hva som helst.

Gael lente seg tilbake og tenkte på det søsteren hadde fortalt. Det var spennende. En serie om Francisco Rios, lederen av den puertoricanske frigjøringsbevegelsen, var et drømmeprosjekt. Mannen hadde hatt et utrolig liv. Han hadde fullført graden sin ved Harvards juridiske fakultet i 1921, den første puertoricaneren som gjorde det. Mens han studerte der, traff han Claudia Mieses, en peruansk biokjemiker, den første latinamerikanske kvinnen som fikk studere på Radcliffe College. Hun var bemerkelsesverdig i seg selv. Gael hadde alltid ment at kjærlighetshistorien deres var episk. Og at Rios livshistorie fortjente å bli fortalt. Å få bidra til at noe sånt kom på TV var mer enn en drøm, det var den typen muligheter som hadde gitt ham lyst til å bli skuespiller.

«Jeg vil ha den», sa han og følte seg mer opprømt enn på månedsvis. «Hvem må vi snakke med?»

Søsteren rynket pannen og virket nesten motvillig, mens Manolo derimot, så selvtilfreds ut.

«Studioet som produserer serien, er Sambrano», ramlet det ut av Gabi. Ikke rart den eldre mannen gliste. Gael fikk en blyklump i magen. Ansiktet føltes hett.

«Fortell hvem som har ansvaret for rollebesetningen, Gabriel.» Onkelen virket så selvtilfreds at det bare kunne dreie seg om personen som Gael mistenkte.

Gabi vred på seg, men hadde blikket på Gael. «Perla Sambrano har ansvaret for rollebesetningen.» Ikke overraskende pulserte det i tinningen da han hørte navnet på ekskjæresten. Han unngikk alltid å tenke på Perla Sambrano. «Hun jobber for studioet nå», la Gabi til. «Hun er den nye visepresidenten for internasjonal rollebesetning og talentjakt.» Søsterens stemme var skarp, full av anklager. Perla Sambrano var den eneste grunnen noensinne til at tvillingsøsteren hadde sluttet å snakke med ham.

«Jeg vet ikke om dette er det rette prosjektet», sa han og kvalte ubehaget i brystet. Han stirret på søsteren og forventet en gjentakelse av gamle krangler. Men hun kikket bare skuffet på ham. Han visste bedre enn å bite på. Den samtalen var avsluttet. Han ville aldri unnskylde valgene som gjorde at de nå satt i et privatfly, på vei til herskapshuset som pengene hans hadde kjøpt.

«Dette vil ikke fungere, Gabi», sa han før han så vekk fra søsterens drepende blikk. Han så på onkelen, og det selvtilfredse gliset irriterte ham. «Disse vil heller ikke fungere.» Gael gestikulerte mot onkelens manusbunke. «La oss fortsette å lete.» Manolos smil forsvant, men Gael var ikke her for å glede noen. Dette var karrieren hans, og familie eller ei, de jobbet for ham.

Gabi nikket stivt. Hun åpnet munnen som for å si noe, men lot det ligge. Gael fokuserte på boken han leste på mobilen og forsøkte veldig hardt ikke å tenke på Perla eller prosjektet.

Han pleide ikke å hengi seg til eldgammel historie.

*

«Du har virkelig ingenting imot å gjøre dette?» spurte Perlas storesøster. Esmeraldas smil var alltid beroligende, selv når Perla bare så det på dataskjermen sin.

«Selvsagt har jeg ikke det», svarte Perla oppriktig. Det var ikke rart at Esmeralda var litt tvilende. For et år siden ville ingen, inkludert Perla, ha trodd at hun skulle være klar for en konferansesamtale klokken sju en lørdag morgen, to dager før jul, men her var hun.

Men mye hadde skjedd de siste tolv månedene. Først hadde halvsøsteren, Esmeralda, overtatt som president i Sambrano Studios, TV-imperiet som faren deres, Patricio Sambrano, hadde skapt. Det samme TV-imperiet som alle trodde skulle gå til Perla og broren, Patricios ’ektefødte’ barn. I stedet hadde Sambrano-patriarken overrasket alle da han i testamentet skrev at Esmeralda, det utenomekteskapelige barnet hans, skulle lede studioet inn i fremtiden. I etterdønningen hadde Perla fått et søskenforhold til Esmeralda, etter mange år som fremmede.

I motsetning til moren og broren misunte ikke Perla henne stillingen. Hun hadde aldri ønsket seg den typen ansvar. Faktisk hadde ikke Perla trodd hun skulle sette fot i studioet igjen, før Esmeralda ti måneder tidligere kontaktet henne i håp om å reparere forholdet deres. Perla hadde til og med solgt aksjene sine for å sikre at hun aldri trengte å delta i et styremøte igjen. Men Esmeraldas sterke ønske om å holde familiearven i live, hadde vekket noe i Perla. Og nå var hun visepresident for internasjonal rollebesetning og talentjakt i Sambrano Studios.

«Perlita?» Søsterens rolige stemme trakk Perla ut av tankene, og da hun kikket på skjermen, så hun at Esmeraldas forlovede og administrerende direktør i Sambrano Studios, Rodrigo Almanzar, hadde sluttet seg til henne. De satt side ved side, med armene og skuldrene mot hverandre. De var litt av et maktpar, men de hadde ikke bare kjemi i styrerommet. Esmeralda og Rodrigo var definisjonen på sjelefrender. Du trengte bare å se dem sammen for å vite at de var perfekte sammen. Og selv om Perla aldri var sjalu på det søsteren hadde, lengtet hun allikevel etter den typen forbindelse.

«Jeg er klar», forsikret Perla søsteren.

«Og etter dette, ingen mer jobbing», skjente Esme, og Perla smilte. «Vi har jobbet kontinuerlig alle sammen.»

Perla ville aldri innrømme det, men det føltes godt endelig å ha dette, en familie som brydde seg om henne uten å få henne til å føle seg som et barn. En familie som ikke ga henne følelsen av å være en som kunne ofres.

Moren hennes, Carmelina, hadde alltid vært nedlatende og veldig overbeskyttende. Hun ga alltid Perla følelsen av å være ubrukelig. Men Esmeralda behandlet henne som en voksen og fikk Perla til å føle at nærværet hennes betød noe, som om hun verdsatte meningen hennes.

«La oss komme i gang med møtet da.» Perla nikket. De skulle ha en konferansesamtale med produsenten og regissøren for det nye serieprosjektet.

Samtalen med produsentene begynte bra, og snart ble det Perlas tur til å stille spørsmål om rollebesetningen. «Pedro, jeg vet at du har gode forbindelser med noen av de beste latinamerikanske skuespillerne», sa Perla oppriktig. Pedro Galvañes var legendarisk.

«Vi vet hvem vi vil ha», bekreftet Galvañes. «Violeta har nesten fått bekreftet Jasmine Lin Rodriguez til rollen som Claudia Mieses.» Perla, Esmeralda og Rodrigo nikket entusiastisk. Den puertoricanske skuespillerinnen var en kommende stjerne, spesielt etter den store suksessen med Carmen in Charge-serien.

«Hun er perfekt til rollen», sa Perla og smilte opprømt.

«Ja, hun er det», skjøt Violeta inn. «Og vi trenger noen som kan måle seg med henne. Francisco Rios var så overveldende. Vi trenger en skuespiller som utstråler karisma og makt, men som også kan spille rollen som romantisk hjerteknuser. Dette er tross alt en kjærlighetshistorie.» Hun blunket, og alle de andre smilte.

«Ja, vi trenger en kraftkar til rollen som Mr. Rios», svarte Perla. Hun hadde lest seg opp på Francisco Rios etter at Esmeralda forkynte at Sambrano skulle lage The Liberator and His Love. Mannen var en legende, og de trengte en skuespiller med mye dybde for å yte karakteren rettferdighet.

«Hvem har dere i tankene?» spurte Rodrigo.

«Vi vil ha Gael Montez», erklærte Violeta, og Perlas hjerte slo vilt. Bare mannens navn stakk i kroppsdelen han hadde mishandlet.

«Montez», sa Esmeralda, og Perla kunne høre at søsteren forsøkte å virke nøytral. En kveld, etter litt for mange champagneglass, hadde Perla betrodd henne hele den tarvelige historien om kjæresten fra studietiden, som også var hennes første, og så langt eneste, kjærlighet.

En historie hun prøvde veldig hardt ikke å tenke på, men nå så hun ut til å få jobben med å sikre ham til rollen.

«Han er perfekt til rollen. Robust, som Rios var, og fengslende på skjermen», sa Pedro før Esme rakk å fullføre. «Men vi har ikke klart å få noen kontakt med folkene hans. Manageren hans er virkelig noe for seg selv. Han blånektet å gi Montez manuset.»

Selv om hjertet hamret, og blodet bruste mellom tinningene, fikk Perla med seg navnet Manolo Montez. Gaels onkel og manager. Hun hadde aldri likt Manolo og hadde alltid mistenkt at han hadde en finger med i spillet da det ble slutt mellom henne og Gael seks år tidligere. Ikke overraskende at han fortsatt sto i veien. Manolo hadde aldri lagt skjul på den spesifikke planen sin for Gaels karriere. Og den planen så ut til å være at Gael skulle fortsette som familiens gullgruve og kun ta de best betalte rollene.

Han var hensynsløs også. Hvis Manolo ikke mente at dette var det rette prosjektet for Gael, ville han gjøre hva som helst for å holde det unna nevøen.

Og Perla burde være glad for at Manolo var en drittsekk, for da slapp hun å håndtere Gael. Men jo mer hun tenkte på det, jo mer enig var hun i at han var den rette for rollen. Dessuten visste hun at dette var den typen prosjekt Gael ville elske å ta del i. Da han studerte drama på universitetet, ville dette ha vært en drøm for Gael. Ettersom han var puertoricansk lengtet han etter roller hvor han kunne representere røttene sine, men han hadde fjernet seg voldsomt fra det siden karrieren tok av. Og som den tosken hun alltid hadde vært når det gjaldt denne mannen, ramlet ordene bare ut av henne. «Gael er en venn. Jeg kan sikkert overtale ham til å ta rollen hvis jeg ringer ham.»

Esmeralda og Rodrigos lamslåtte taushet var på en måte mer høylytt enn de henrykte lydene fra Pedro og Violeta.

Da samtalen var over, slo Perlas puls vilt ved tanken på det hun hadde gjort. Hun hadde nærmest lovet å sikre dem Gael. Hun hadde ikke sett eller snakket med mannen på seks år. Ikke siden han kom til leiligheten hennes på julaften og fortalte at han skulle ta det siste semesteret som nettstudium, fordi han hadde fått en rolle i en ny serie. Så hadde han slått opp, med unnskyldningen at han måtte fokusere på karrieren. Det smertefulle sviket gjorde fortsatt minnene fra den forferdelige kvelden tåkete. Hun skulle ønske at den samme tåken kunne dekke de to årene før, at hun kunne glemme hvor lykkelig hun hadde vært sammen med ham.

«Du trenger ikke å gjøre dette, hermana.» Esmeraldas usikre stemme trakk Perla ut av tankene. «Jeg kan ringe Violeta og Pedro selv og si at de må velge en annen.» Perla var uvel og rasende fordi bare tanken på ham påvirket henne slik.

Herregud, hun kunne ikke fatte at hun hadde satt seg selv i denne situasjonen. Men dette var jobben hennes. Hun hadde ansvaret for rollebesetningen i dette prosjektet, en serie hun visste kunne vinne mange priser med de rette rolleinnehaverne. Hun ville at de skulle ha de beste skuespillerne, ikke bare på grunn av populariteten, men fordi Francisco Rios fortjente at den som spilte den rollen, forsto mannen de spilte.

Perla smilte anstrengt til søsteren. «Det går bra, Esme. Jeg klarer dette. Jeg burde ikke ha sagt at jeg kan overtale Gael til å ta rollen», innrømte hun. «Men jeg skal ringe ham.» Eller ringe noen i leiren hans, for jeg vet ikke om jeg orker å høre stemmen hans. Eller kanskje jeg bare skal ringe min gamle studievenninne, som jeg kuttet kontakten med, etter at tvillingbroren dumpet meg.

«Hvis du er sikker», sa Esme bekymret.

«Det er jeg.» Perla forsøkte å høres selvsikker ut. «Ærlig talt, det er ingen stor greie. Gael og jeg har ikke et veldig nært forhold lenger, men vi er ikke fiender.» Perla håpte at søsteren ikke kjente henne godt nok til å vite at hun løy.

«Greit», sa Esme motvillig. «Men hvis du ombestemmer deg, ring meg. Eller fortell meg det personlig, når du kommer.»

Det fikk Perla til å smile. Året før hadde vært hennes livs verste jul, vel, nest verste. Moren og broren hadde unngått henne etter at hun, mot deres vilje, solgte aksjene sine i studioet. Avgjørelsen hadde ødelagt planene deres om å knuse hennes fars livsverk, og de hadde sluttet å snakke med henne. Hun hadde endt opp alene den julen, vel å merke i en hytte i Alpene, men allikevel alene. Men dette året skulle hun til Punta Cana med Rodrigo og Esmeralda. Esmes mor og tanter skulle også komme. Perla hadde sett frem til det i mange måneder. Tanken på å være sammen med mennesker som faktisk ville ha henne der, med mennesker som likte hverandre, fylte brystet med varme.

«Innen dere våkner i morgen, er jeg der. Jeg tar privatflyet fra Westchester klokken elleve i kveld.» Hun gledet seg til stranden, selv om hun ville savne snøen. Hun var tross alt New York-jente og elsket hvit jul.

Hun tok farvel og ble sittende og vurdere hva hun skulle gjøre. Hun visste ikke hva som ville være verst, at hun ringte og Manolo fikk en av lakeiene sine til å avvise henne, eller at hun faktisk fikk Gael på tråden. Bare tanken på å høre stemmen hans gjorde henne uvel. Hun pustet gjennom den nervøse energien som nesten overveldet henne. Men jo lenger hun ventet, jo verre ville det ta seg ut når hun måtte fortelle produksjonsteamet at hun ikke hadde klart å sikre Gael Montez til prosjektet. Hun grep telefonen, men lurte på hva hun skulle si hvis hun faktisk fikk tak i Gael. Kanskje det ikke ville bli så ille? Det var tross alt forretninger. Gael kunne ikke bli sint fordi hun forsøkte å få ham med på dette prosjektet. Det var jobben hennes. Jo, det ville gå bra. Hun skulle ringe, overbringe tilbudet og håpe at han sa ja.

Og hvis hun fortsatte å fortelle seg det, ville hun kanskje tro løgnen.

Hun trykte på mobilen, og et bilde av Perla og Esmeralda med armene rundt hverandre kom til syne. Hun måtte gjøre dette. For søsterens skyld og sin egen. Gael burde forstå det. Hvordan kunne han fordømme henne for at hun prioriterte jobben foran private følelser, etter hvordan han hadde behandlet henne?

Akkurat da hun skulle lete gjennom kontaktene etter Gaels gamle nummer, lyste mobilen opp med et nummer hun aldri hadde trodd hun skulle se igjen.

